VaMutambara Votizwa Nenhengo Dzepamusoro Muchikwata Chavo
Asi mutevedzeri wemunyori mukuru wechikwata ichi, Amai Priscilla Misihairambwi Mushonga, vanoti zvaitika izvi hazvivashaise hope
Chikwata cheMDC chinotungamirwa naVaArthur Mutambara chawirwazve nerushavashava, kana kuti rushambwa, mushure mekunge dzimwe nhengo makumi maviri dzechikwata ichi, dzadzokera kuMDC inotungamirwa naVaMorgan Tsvangirai. Vadzokera kuna VaTsvangirai vanosanganisira vaimbova mumiriri weparamende muMasvingo Central uye vari munyori munyaya dzezvedzidzo muchikwata chaVaMutambara, VaSilas Mangono, pamwe nasachigaro wedunhu reMasvingo, VaShaky Matake, nevamwe vemudunhu iri. Vamwe vakasiyawo chikwata ichi vachinobatana naVaTsvangirai vanosanganisira munyori anoona nezvemukati menyika, Va Samuel Sipepa Nkomo, mumiriri weBinga muparamende, VaJoel Gabuza, mumiriri weKwekwe muparamende, VaBlessing Chebundo, pamwe nemumiriri weMbare muparamende, VaGift Chimanikire. Bato reZanu Ndoga rinonzi rakanyorawo tsamba zviri pamutemo kuMDC kuti riri kutsigira VaTsvangirai kuti vave ivo vachakwikwidza pachigaro chemutungamiri wenyika. Save Zimbabwe Campaign iri kutarisirwa kupa ropafadzo kuna VaTsvangirai kuti vakwikwidzewo semutungamiri wenyika. VaMutambara vakageza maoko panyaya yeSave Zimbabwe Campaign vachiti iri kutsigira VaTsvangirai. VaMangono vaudza mutori wenhau weStudio 7 Blessing Zulu kuti vanopikisa vanofanira kubatana pasi paVaTsvangirai. VaNelson Chamisa mutauriri weMDC vaudzawo mutori wenhau Blessing Zulu kuti vanotambira VaMangono nemaoko maviri. Asi Amai Priscilla Misihairambwi-Mushonga, mutevedzeri wemunyori mukuru muchikwata chaVaMutambara vaudza mutori wenhau Blessing Zulu kuti zvekubva kwaVaMangono hazvingavashaise hope. Dzimwe Nhau Kubva kuStudio 7...